钦定古今图书集成/明伦汇编/官常典/第549卷 > 李恢
## 钦定古今图书集成/明伦汇编/官常典/第549卷 > 李恢

按《蜀志》本传：“恢字德昂，建宁俞元人也。任郡督邮。姑
夫爨习为建伶令，有违犯之事，恢坐习免官。太守董
和以习方土大姓，寝而不许。后贡恢于州，涉道未至，
闻先主自葭萌还攻刘璋，恢知璋之必败，先主必成，
乃托名郡，使北诣先主，遇于绵竹。先主嘉之，从至雒
城。遣恢至汉中，交好马超，超遂从命。成都既定，先主”
领益州牧，以恢为功曹书佐、主簿。后为亡卤所诬，引
恢谋反，有司执送。先主明其不然，更迁恢为别驾从
事。章武元年，庲降都督邓方卒，先主问恢：“谁可代者？”
恢对曰：“人之才能，各有长短，故孔子曰其使人也器
之。且夫明主在上，则臣下尽情，是以《先零》之役，赵充
国曰：‘莫若老臣。臣窃不自揆，惟陛下察之’。”先主笑曰：
“孤之本意，亦已在卿矣。”遂以恢为庲降都督，使持节，
领交州刺史，住平夷县。先主薨，高定恣睢于越嶲，雍
闿跋扈于建宁，朱褒反叛于牂牁。丞相亮南征，先由
越嶲，而恢案道向建宁诸县，大相纠合，围恢军于昆
明。时恢众少敌倍，又未得亮声息。绐谓南人曰：“官军
粮尽，欲规退还，吾中间久斥乡里，乃今得旋，不能复
北，欲还与汝等同计谋，故以诚相告。”南人信之，故围
守怠缓。于是恢出击，大破之，追奔逐北，南至槃江，东
接牂牁，与亮声势相连。南土平定，恢军功居多，封汉
兴亭侯，加安汉将军。后军还，南夷复叛，杀害守将，恢
身往扑讨，鉏尽恶类，徙其豪帅于成都，赋出叟濮耕
牛战马、金银犀革，充继军资，于时费用不乏。建兴七
年，以交州属吴解恢刺史，更领建宁太守。以还居本
郡，徙居汉中。九年卒。子遗嗣。